1.  ปัจจัยความเสี่ยง

________________________________________________________________________

การบริหารความเสี่ยง

ในสภาวะที่การดำเนินธุรกิจการบินพาณิชย์มีการแข่งขันอย่างรุนแรงทั้งในระดับภูมิภาคและระดับโลก
ประกอบกับความผันผวนจากปัจจัยเสี่ยงต่างๆ อาทิ อัตราแลกเปลี่ยนเงินตราต่างประเทศ
ราคาน้ำมันเชื้อเพลิง เป็นต้น จึงมีความจำเป็นอย่างยิ่งที่บริษัทฯ
ต้องมีกลไกการบริหารงานเพื่อสร้างความแข็งแกร่งให้สามารถแข่งขันในสภาวะการณ์ดังกล่าวได้

ในการนี้ บริษัทฯ
ได้มุ่งให้ความสำคัญกับการบริหารความเสี่ยงขององค์กรทั้งปัจจัยภายในและภายนอกอย่างต่อเนื่อง
เพื่อสร้างความเชื่อมั่นแก่ผู้ถือหุ้นและผู้มีส่วนได้ส่วนเสีย โดยระบุความเสี่ยงและจัดอันดับความสำคัญ
เพื่อวางมาตรการแก้ไข ควบคุม ป้องกัน อย่างมีประสิทธิภาพและเป็นระบบตามมาตรฐานสากล ทั้งนี้
เพื่อให้บริษัทฯ สามารถบรรลุวัตถุประสงค์ตามเป้าหมายที่วางไว้ พร้อมกันนั้น บริษัทฯ
มีนโยบายส่งเสริมให้ทุกฝ่ายขององค์กรใช้การบริหารความเสี่ยงเป็นเครื่องมือในการบริหารงาน
และเป็นหัวใจสำคัญที่ต้องคำนึงถึงตลอดกระบวนการทำงานจนฝังรากลึกกลายเป็นวัฒนธรรมขององค์กร
ซึ่งจะส่งผลให้เกิดความโปร่งใส เป็นธรรม ตรวจสอบได้
และเกิดประโยชน์สูงสุดต่อทุกฝ่ายที่เกี่ยวข้อง
ซึ่งเท่ากับเป็นการส่งเสริมการกำกับดูแลกิจการที่ดีของบริษัทฯ อีกทางหนึ่งด้วย

ด้วยความมุ่งมั่นที่จะควบคุมดูแลให้การบริหารความเสี่ยงของบริษัทฯ มีประสิทธิภาพ
ครอบคลุมทุกกระบวนการของธุรกิจ บริษัทฯ ได้แต่งตั้งคณะกรรมการบริหารความเสี่ยง (Risk
Management Committee) เพื่อทำหน้าที่กำหนดนโยบาย แนวทาง
และกำกับดูแลการบริหารความเสี่ยงในระดับองค์กร
ส่วนในระดับปฏิบัติงานได้มอบหมายให้ฝ่ายบริหารเป็นผู้กำกับ ดูแล
ส่งเสริมให้เกิดการปฏิบัติอย่างจริงจังและเข้มงวด
รวมทั้งวางมาตรการควบคุมและจัดการปัจจัยเสี่ยงในความรับผิดชอบให้อยู่ในระดับที่ยอมรับได้
(Acceptable Residual Risk) หรือมั่นใจว่าบริษัทฯ จะไม่ได้รับความเสียหายและ
ผลกระทบอย่างรุนแรง

นอกจากนี้ บริษัทฯ
ยังกำหนดให้มีการรายงานความคืบหน้าและติดตามผลการควบคุมความเสี่ยงที่มีนัยสำคัญระดับองค์กรเป็นรายเดือนต่อที่ประชุมฝ่ายบริหารงานนโยบาย
คณะกรรมการบริหารกลุ่มธุรกิจสนับสนุนการบิน คณะกรรมการบริหารบริษัทฯ
และคณะกรรมการบริษัทฯ เพื่อให้มีการบริหารจัดการและติดตามอย่างใกล้ชิด มีประสิทธิภาพ
และมั่นใจได้ว่าสามารถดำเนินงานให้บรรลุวัตถุประสงค์และเป้าหมายที่กำหนดไว้

-   ปัจจัยความเสี่ยง

ปัจจัยความเสี่ยงที่มีนัยสำคัญต่อบริษัทฯ มีดังนี้

1.1 ความเสี่ยงจากอุตสาหกรรมการท่องเที่ยวของประเทศไทย

เนื่องจากผู้โดยสารของบริษัทฯ ส่วนใหญ่เป็นนักท่องเที่ยวที่มาท่องเที่ยวยังประเทศไทย ดังนั้น
ธุรกิจของบริษัทฯ จึงขึ้นอยู่กับความแข็งแกร่งของอุตสาหกรรมการท่องเที่ยวของประเทศไทย
ซึ่งอาจได้รับผลกระทบในทางลบหากมีเหตุการณ์ใดๆ
ที่ลดระดับการเป็นแหล่งท่องเที่ยวที่ได้รับความนิยมของประเทศไทย เช่น
การถดถอยของสภาวะทางเศรษฐกิจโลก สภาวะการแข็งค่าของค่าเงินบาทเมื่อเทียบกับเงินสกุลหลัก
ทัศนคติในทางลบเกี่ยวกับประเทศไทย ตลอดจนกรณีที่นัก
ท่องเที่ยวต้องรับภาระจ่ายค่าบริการหรือค่าธรรมเนียมการใช้สนามบินที่สูงขึ้น
ผลกระทบจากเหตุการณ์การก่อการร้าย การระบาดของโรคซาร์ส และไข้หวัดนก
และเหตุการณ์อื่นใดในทำนองเดียวกันที่เกิดขึ้นในประเทศไทยและภูมิภาคนี้ เป็นต้น ซึ่งบริษัทฯ
ได้มีการติดตามสถานการณ์อย่างใกล้ชิด และบริหารความเสี่ยงดังกล่าวอย่างต่อเนื่อง

2.  ความเสี่ยงจากราคาน้ำมันอากาศยานที่สูงขึ้น

เนื่องจากน้ำมันอากาศยานเป็นค่าใช้จ่ายหลักในการดำเนินธุรกิจการบิน ส่งผลให้บริษัทฯ
ได้รับผลกระทบโดยตรงจากราคาน้ำมันที่สูงขึ้น โดยในปีบัญชี 2549 บริษัทฯ
มีต้นทุนค่าน้ำมันอากาศยานถึงประมาณร้อยละ 34 ของค่าใช้จ่ายในการดำเนินงานของบริษัทฯ
ดังนั้นบริษัทฯ จึงประกันความเสี่ยงราคาน้ำมันอากาศยาน (Fuel Price Hedging)
ในปริมาณไม่เกินร้อยละ 50 ของปริมาณการใช้ต่อหนึ่งปี
ซึ่งในรอบปีที่ผ่านมาตลาดน้ำมันอากาศยานเป็นตลาดปิด และราคาน้ำมันได้ผันผวนอยู่ในระดับสูง
ทำให้ได้รับความคุ้มครอง (Protection) ไม่สูงมากนัก ซึ่งโดยปัจจุบันอยู่ที่ร้อยละ 21 20 10
และ 6 ในช่วง ไตรมาสที่ 1 2 3 และ 4 ตามลำดับ
อีกทั้งยังได้ทำการปรับปรุงหลักเกณฑ์และกรอบปฏิบัติการจัดทำความเสี่ยงราคา
น้ำมันอากาศยานอย่างต่อเนื่อง รวมทั้งนำซอฟท์แวร์ที่มีประสิทธิภาพสูงมาใช้
และดำเนินการให้มีการเรียกเก็บค่าธรรมเนียมน้ำมัน (Fuel Surcharge) ในระดับที่เหมาะสม
ทั้งนี้ ขึ้นอยู่กับสภาวะการแข่งขันกับสายการบินอื่นในแต่ละเส้นทางบิน เพื่อ ลดภาระ
ค่าใช้จ่ายน้ำมันอากาศยานที่เพิ่มสูงขึ้นได้ในระดับหนึ่ง

1.3 ความเสี่ยงจากการผันผวนของอัตราแลกเปลี่ยนเงินตราต่างประเทศ

จากการที่บริษัทฯ มีรายได้เป็นเงินตราต่างประเทศกว่า 40 สกุล
ในขณะที่มีหนี้สินและภาระผูกพันด้านการเงิน 4 สกุล ได้แก่ ดอลล่าร์สหรัฐ เยน ยูโร และบาท
บริษัทฯ
จึงได้ดำเนินการบริหารความเสี่ยงอันเนื่องจากความผันผวนของอัตราแลกเปลี่ยนให้มีประสิทธิภาพสูงขึ้น
เพื่อรองรับความผันผวนของตลาดเงินซึ่งเป็นปัจจัยที่ไม่สามารถควบคุมได้ บริษัทฯ
ได้ดำเนินการดังกล่าวโดยใช้หลักการ Natural Hedging คือ
การจัดให้รายจ่ายเป็นเงินสกุลเดียวกับรายได้มากที่สุดและการปรับโครงสร้างเงินกู้ในสกุลเงินต่าง
ๆ ให้สอดคล้องกับสกุลเงินของเงินสดคงเหลือสุทธิจากการดำเนินการ (Net Operating Cash
Flow)
ด้วยการวางแผนในการจัดหาเงินทุนและการใช้เครื่องมือทางการเงินในการทำธุรกรรมที่เหมาะสม
จากการที่บริษัทฯ มีเงินสดสุทธิในสกุลยูโรมาก
ในขณะที่เงินสดสุทธิในสกุลดอลล่าร์สหรัฐและบาทมีค่อนข้างน้อย บริษัทฯ จึง
ดำเนินการเพิ่มสัดส่วนเงินกู้ในสกุลยูโร
โดยจัดหาเงินกู้ในสกุลเงินยูโรสำหรับเครื่องบินที่ทำการรับมอบใหม่ และได้เข้าทำสัญญา Cross
Currency Swap โดยการแปลงตราสารหนี้ประเภทหุ้นกู้สกุลเงินบาทที่มีอัตราดอกเบี้ยคงที่
มาเป็นหนี้สกุลเงินยูโรที่มีอัตราดอกเบี้ยคงที่
เป็นผลให้สัดส่วนของหนี้ในสกุลเงินยูโรเพิ่มขึ้นเป็นร้อยละ 45 ณ สิ้นปีบัญชี 2549
ซึ่งสอดคล้องกับเงินสดคงเหลือสุทธิในเงินสกุลเดียวกันมากขึ้น

1.4 ความเสี่ยงจากการแข่งขันที่เพิ่มขึ้นจากการเปิดน่านฟ้าเสรีเต็มรูปแบบ

เนื่องจากรัฐบาลมีนโยบายเปิดเสรีทางการบินในเส้นทางระหว่างประเทศ
เพื่อส่งเสริมการท่องเที่ยวและส่งเสริมให้กรุงเทพฯ
เป็นศูนย์กลางการบินโดยไม่มีข้อจำกัดด้านความถี่และความจุของเที่ยวบินสำหรับการขนส่งการจราจรเสรีภาพที่
3 และ 4 ส่วนการขนส่งการจราจรเสรีภาพที่ 5 นั้น
มีนโยบายให้สายการบินต่างประเทศเข้ามาให้บริการแข่งขันกับสายการบินของไทยได้ทุกเส้นทางในระดับหนึ่ง
และมีนโยบายที่จะเปิดเสรีให้ทำการขนส่งได้เต็มที่ต่อไปในอนาคต

ปัจจุบันประเทศไทยมีความตกลงทางการบินโดยไม่มีข้อจำกัดด้านจำนวนเที่ยวบิน
สำหรับการขนส่งการจราจร เสรีภาพที่ 3 4 และ 5 กับประเทศต่างๆ เช่น สหรัฐอาหรับเอมิเรตส์
กาตาร์ ศรีลังกา บาห์เรน เยเมน สวิตเซอร์แลนด์ เป็นต้น
เป็นผลให้สายการบินของประเทศดังกล่าวใช้สิทธิได้อย่างเต็มที่ ซึ่งอาจมีผลกระทบต่อบริษัทฯ
ในเรื่องของการแข่งขันที่เพิ่มมากขึ้นในเส้นทางเดียวกับเส้นทางซึ่งบริษัทฯ ให้บริการ

อย่างไรก็ดี บริษัทฯ ตระหนักดีถึงนโยบายการเปิดเสรีเพื่อสนับสนุนการท่องเที่ยว
จึงได้เตรียมมาตรการลดความเสี่ยงด้วยการปรับปรุงแผนการตลาด
ไม่ว่าจะเป็นการขยายความร่วมมือกับสายการบินพันธมิตร และการใช้กลยุทธ์
การส่งเสริมการขายรูปแบบต่าง ๆ
เพื่อให้สามารถรองรับสถานการณ์การแข่งขันที่เพิ่มขึ้นได้อย่างมีประสิทธิภาพ

1.5 ความเสี่ยงจากการแข่งขันที่เพิ่มขึ้นจากการประกอบการของสายการบินต้นทุนต่ำ (Low Cost
Carrier: LCC)

เพื่อให้สามารถแข่งขันได้อย่างแข็งแกร่งในตลาดที่มีการประกอบการของสายการบินต้นทุนต่ำ บริษัทฯ
ได้ดำเนิน มาตรการอย่างต่อเนื่องจากปีที่ผ่านมา ทั้งทางด้านการตลาด การบริการ
และการอำนวยความสะดวกให้แก่ลูกค้าแบบครบวงจร
รวมไปถึงการขยายความร่วมมือกับสายการบินพันธมิตร
การปรับปรุงความจุและความถี่ของเที่ยวบินให้มีความเหมาะสม ซึ่งได้รับผลสำเร็จเป็นที่น่าพอใจ
ขณะเดียวกัน บริษัทฯ ยังคงติดตามผลกระทบจากการประกอบการของสายการบินต้นทุนต่ำ
อย่างใกล้ชิด
โดยติดตามตรวจสอบความสมดุลย์ของจำนวนที่นั่งที่เสนอให้บริการและจำนวนผู้โดยสารที่ใช้บริการให้อยู่ในสัดส่วน
ที่เหมาะสม

นอกจากมาตรการต่างๆ ดังกล่าวแล้ว บริษัทฯ
ยังมุ่งเน้นการขายในกลุ่มลูกค้าที่ทำการบินแบบเชื่อมต่อเส้นทางบิน (Through Traffic)
โดยใช้กรุงเทพฯ เป็นจุดเชื่อมต่อ (Hub) แทนการขายแบบจุดต่อจุด (Point to Point
Traffic) ซึ่งเป็น
ข้อได้เปรียบของสายการบินที่มีการบริการอย่างเต็มรูปแบบและสายการบินแบบเครือข่าย บริษัทฯ
จึงได้ทำการปรับปรุงการเชื่อมต่อเครือข่ายเส้นทางบิน (Hub connectivity) ของบริษัทฯ
ให้สามารถเชื่อมต่อกันอย่างเหมาะสม
และจะดำเนินการได้เต็มประสิทธิภาพมากขึ้นเมื่อย้ายฐานปฏิบัติการไปยังท่าอากาศยานสุวรรณภูมิ
อีกทั้งยังทำการตลาดและส่งเสริมการขายโดย จัดทำ THAI Value Plus และ THAI Value
Card เพื่อเป็นส่วนลดสำหรับผู้โดยสารที่เดินทางเป็นประจำในหลายเส้นทางบิน
ทั้งเส้นทางภายในประเทศและเส้นทางระหว่างประเทศในแถบเอเชียตะวันออกเฉียงใต้
รวมไปถึงส่งเสริมการขายผ่านอินเตอร์เน็ต
โดยร่วมมือกับสถาบันการเงินมอบสิทธิพิเศษแก่ลูกค้าในการผ่อนชำระ
และสิทธิประโยชน์ในการรับไมล์สะสมและน้ำหนักสัมภาระเพิ่มขึ้น

1.6 ความเสี่ยงจากความผันผวนของอัตราดอกเบี้ย

ณ สิ้นเดือนกันยายน 2549 บริษัทฯ มีภาระหนี้ (รวมหนี้ตามสัญญาเช่าดำเนินงานเครื่องบิน)
ที่เป็นอัตราดอกเบี้ย ลอยตัวประมาณร้อยละ 70.3 ของภาระหนี้ทั้งหมด
หากอัตราดอกเบี้ยที่ใช้อยู่ในประเทศไทยหรืออัตราดอกเบี้ยระหว่างประเทศปรับตัวสูงขึ้นจะทำให้ต้นทุนการกู้เงินของบริษัทฯ
สูงขึ้นตามไปด้วย

บริษัทฯ
ทำการบริหารความเสี่ยงทางการเงินโดยพิจารณาปรับโครงสร้างหนี้ด้วยการนำเครื่องมือทางการเงิน
เช่น Interest Rate Swap มาใช้ในการแปลงอัตราดอกเบี้ย
จากอัตราดอกเบี้ยลอยตัวที่อยู่ในอัตราสูงมาเป็นอัตราดอกเบี้ยคงที่ที่อยู่ในอัตราต่ำ
โดยอาศัยจังหวะที่อัตราดอกเบี้ยในตลาดอยู่ในระดับต่ำ
และมีแนวโน้มที่จะสูงขึ้นในอนาคตเพื่อลดความเสี่ยงจากการปรับตัวสูงขึ้นของต้นทุนทางการเงินของบริษัทฯ

1.7 ความเสี่ยงเกี่ยวกับระบบงานอัตโนมัติในการดำเนินงานของบริษัทฯ เกิดขัดข้อง

บริษัทฯ
ก็เช่นเดียวกับสายการบินชั้นนำทั่วโลกที่ต้องอาศัยเทคโนโลยีที่ทันสมัยและระบบอัตโนมัติในการดำเนินธุรกิจ
เช่น ระบบการสำรองที่นั่ง ระบบสื่อสารโทรคมนาคม ระบบการบริหารรายได้
หรือระบบอัตโนมัติอื่นๆ เป็นต้น รวมทั้งการ ให้บริการผ่านเว็บไซต์
ในกรณีที่เกิดปัญหาขัดข้องขึ้นกับระบบอัตโนมัติเหล่านี้ อาจจะส่งผลต่อประสิทธิภาพในการให้บริการ
อันจะส่งผลมายังการดำเนินงานและผลประกอบการธุรกิจของบริษัทฯ ต่อไป บริษัทฯ
ได้ตระหนักถึงความสำคัญของปัญหา
ดังกล่าวและได้เตรียมจัดหามาตรการควบคุมแก้ไขในกรณีที่มีปัญหาเกิดขึ้นโดยจัดหาระบบสำรองพร้อมแผนงานฉุกเฉินรองรับเมื่อเกิดเหตุการณ์ขึ้น
และกำหนดตัวบุคคลเพื่อรับผิดชอบโดยตรง นอกจากนั้น ยังได้ทำการศึกษาทางเลือกอื่น เช่น
การใช้ระบบสำรองที่นั่งของพันธมิตร (Alliance) ในกรณีที่ระบบไม่ทำงาน และบริษัทฯ
ได้ดำเนินการติดตั้งระบบสำรอง (Backup) สำหรับ TG LAN และ Mainframe แล้ว

1.8 ความเสี่ยงจากเหตุการณ์ภาวะฉุกเฉิน

1.8.1 เหตุการณ์ก่อการร้ายและก่อความไม่สงบ

ผลกระทบจากการก่อการร้ายที่ผ่านมาทั้งการก่อการร้ายเมื่อวันที่ 11 กันยายน 2544
ที่สหรัฐอเมริกา สงครามอิรัก และการก่อการร้ายในประเทศต่างๆ รวมทั้งการก่อความไม่สงบใน 3
จังหวัดชายแดนภาคใต้ของไทย ทำให้อุตสาหกรรมการบิน และธุรกิจของบริษัทฯ
มีค่าใช้จ่ายเพิ่มขึ้นในด้านการดูแลรักษาความปลอดภัยและประกันภัย
และยังส่งผลให้จำนวนผู้โดยสารและรายได้จากการดำเนินงานลดลง
เนื่องจากความวิตกกังวลเกี่ยวกับการก่อการร้ายหรือความขัดแย้งที่เกิดขึ้น

1.8.2 การแพร่ระบาดของโรคติดต่อและภัยธรรมชาติ

ผลกระทบจากการระบาดของโรคซาร์ส และไข้หวัดนก รวมทั้งการเกิดมหันตภัย คลื่นยักษ์สึนามิ
ที่ถล่ม 6 จังหวัด ชายฝั่งทะเลอันดามันซึ่งส่งผลกระทบต่อการท่องเที่ยวของประเทศไทย
ทำให้บริษัทฯ สูญเสียรายได้จากการยกเลิกเที่ยวบินอย่างเป็นนัยสำคัญ
และยังไม่มีองค์กรใดออกมายืนยันว่าโรคซาร์สจะไม่กลับมาระบาดอีก
รวมทั้งมีแนวโน้มการระบาดของ ไข้หวัดนกในหลายประเทศ การแพร่ระบาดของโรคต่างๆ
รวมทั้งภัยธรรมชาติที่อาจเกิดขึ้นอีกในอนาคต อาจมีผลทำให้บริษัทฯ สูญเสียรายได้
และกระทบต่อผลดำเนินงานของบริษัทฯ ได้

1.9 ความเสี่ยงจากเศรษฐกิจโลก

เนื่องจากสภาพเศรษฐกิจตกต่ำ ทำให้ปริมาณการเดินทางของผู้โดยสารโดยทั่วไปลดลง
ไม่ว่าจะเดินทางเพื่อวัตถุประสงค์ทางธุรกิจหรือเพื่อการพักผ่อน
เหตุดังกล่าวอาจส่งผลกระทบต่อความสามารถในการสร้างกำไรในธุรกิจการบินและกำไรของบริษัทฯ
และยังอาจส่งผลกระทบต่อฐานะการเงินของบริษัทฯ ได้

1.10 ความขัดแย้งภายในองค์กร

พนักงานบริษัทฯ
ได้มีการจัดตั้งสหภาพแรงงานรัฐวิสาหกิจการบินไทยภายใต้กฎหมายแรงงานรัฐวิสาหกิจสัมพันธ์
พ.ศ.2543 เพื่อดูแลสิทธิและผลประโยชน์ของพนักงาน
อันอาจเป็นเหตุให้เกิดความขัดแย้งในปัญหาแรงงาน และนำไปสู่การประท้วง หรือนัดหยุดงาน
ซึ่งจะมีผลกระทบต่อการดำเนินกิจการได้ อย่างไรก็ตาม บริษัท ได้จัดตั้งคณะกรรมการกิจการสัมพันธ์
ซึ่งประกอบด้วยตัวแทนของฝ่ายบริหารและพนักงานเพื่อแก้ไขปัญหาความขัดแย้งที่เกิดขึ้นโดยวิธีการเจรจา
ที่ผ่านมา ยังไม่เคยเกิดการประท้วงหรือนัดหยุดงานที่กระทบต่อกิจการของบริษัท
ในส่วนความขัดแย้งอื่น ได้แก่ ความขัดแย้งของคณะกรรมการบริษัทฯ กับฝ่ายบริหาร
ความขัดแย้งระหว่างพนักงานด้วยกัน
ซึ่งความขัดแย้งดังกล่าวมิได้ก่อให้เกิดความเสียหายในด้านการดำเนินการหรือในด้านตัวเงิน
แต่อาจมีผลกระทบต่อภาพลักษณ์และชื่อเสียงของบริษัทฯ อย่างไรก็ตาม บริษัทฯ
ได้ดำเนินการแก้ไขปัญหาความขัดแย้งโดยใช้วิธีเจรจา
และที่ผ่านมาก็ประสบความสำเร็จในการคลี่คลายปัญหาต่างๆ ลงได้

แผนปฏิบัติงานการบริหารความเสี่ยงประจำปีบัญชี 2550

ด้านแผนปฏิบัติงานการบริหารความเสี่ยงนั้น บริษัทฯ ได้ทบทวนและกำหนดระดับความเสี่ยง (Risk
Tolerance) ประจำปี สำหรับธุรกิจการบินและหน่วยธุรกิจ
เพื่อให้สอดคล้องกับการดำเนินงานและสถานการณ์ปัจจุบัน อีกทั้งผลักดันให้หน่วยงานต่างๆ
เห็นถึงความสำคัญของการใช้ระบบเตือนภัยล่วงหน้า (Early Warning Indication)
และปฏิบัติการอย่างเป็นรูปธรรมในองค์กร
ตลอดจนส่งเสริมให้บุคลากรทุกระดับมีส่วนร่วมในการประเมินและควบคุมความเสี่ยงอย่างต่อเนื่องจนเป็นส่วนหนึ่งของวัฒนธรรมองค์กร

นอกจากนี้ ยังได้พัฒนาระบบการบริหารจัดการความเสี่ยง (Enterprise Risk Management
Information System) ให้ทันสมัย มีประสิทธิภาพในการดำเนินงานยิ่งขึ้น
และสามารถเชื่อมโยงกับระบบการบริหารจัดการอื่นๆ ของบริษัทฯ
รวมทั้งเชื่อมโยงและโอนถ่ายข้อมูลความเสี่ยงเพื่อจัดทำรายงานการควบคุมภายในอย่างมีประสิทธิภาพและประสิทธิผล
ขณะเดียวกันก็ได้ผลักดันและขับเคลื่อนให้ทุกหน่วยงานเข้าใจถึงวิธีการ
ตลอดจนขั้นตอนของระบบการบริหารความเสี่ยงใหม่
เพื่อให้สามารถนำไปใช้ปฏิบัติงานได้อย่างมีประสิทธิภาพมากขึ้น